text: 陸文衡，字坦持，南直隸蘇州府吳江縣人。生平.萬曆四十六年聯捷己未科進士，授工部主事，晉郎中，天啟五年四月以明慶陵功勞，加官級，出知福州府，不肯建魏忠賢生祠。崇禎改元，升浙江金衢道參政，轉四川按察使，升山西右佈政，以在蜀時郵符詿誤，降補河南副使、分守洛陽。時獻賊屢犯中州，總理熊文燦倡招撫之議，手出一疏令道將署名，文衡獨以賊方猖獗，撫之非宜，不從。文燦怒裂疏而起，不三日，賊果叛去。畿南告警，上從科臣議添設真定、保定、廣平三道，簡用材幹臣，文衡與焉。陛見，奏言今日民窮財盡，向來分派搜刮，不可再行，惟有清耗蠹一法，餉自足用。上不應，命賜茶出。尋丁內艱，服除，補薊州，調濟南，以父老乞終養，遂不出，卒於家。家族.弟陸平衡，崇禎十年丁丑科武進士。
metadata: erhwenkuo/wikipedia-zhtw
metadata: 陸文衡
metadata: https://zh.wikipedia.org/wiki?curid=7458719